丞廳後圃雙梅一枝發和似表弟韻
作者：李彌遜
朝代：宋

paragraphs: 漫游蹤跡成浮家，一身四海驚年華。
不禁草木競時節，忽見霜幹排新花。
曉雲生寒日未透，南枝半肥北枝痩。
就中一枝最先發，浪蕊浮花敢居右。
山翁涉世如狼胡，功名日遠霜凌鬚。
與花同是江南客，一笑爲解東陽臞。
吟哦遶樹正百匝，未放零落空殘株。
春風雜花儘明媚，此君風味懸知無。
雨中着子尚不惡，可堪老葉繙虫書。